Anexa

La Hotărârea nr......../..........

Plan Național de Redresare și Reziliență a Consiliului Local al municipiului Bistrița

Componenta C3-Managementul deșeurilor

**NOTA DE FUNDAMENTARE**

**privind necesitatea, oportunitatea și potențialul economic al** proiectului „**Dezvoltare, modernizare și completare a sistemului de management integrat al deșeurilor municipale la nivelul municipiului Bistrița – etapa 2**”, în vederea participării la apelurile de proiecte PNRR/2022/C3/S/I.1.B, componenta C3 – Managementul deșeurilor, Subinvestiția I.1.B – Construire de insule ecologice digitalizate din cadrul Planului Național de Redresare și Reziliență

Politica națională în domeniul gestionării deșeurilor trebuie să se subscrie politicii europene în materie de prevenire a generării deșeurilor și să urmărească reducerea consumului de resurse și aplicarea practică a ierarhiei deșeurilor. Prevederile Planului Național de Gestionare a Deșeurilor completează prevederile Strategiei Naționale de Gestionare a Deșeurilor ca și modalitate principală de abordare, anume îndreptarea României către o societate a reciclării și aplicarea ierarhiei deșeurilor, pentru toate tipurile de deșeuri care fac obiectul planificării.

**Municipiul Bistrița** este membru al Asociaţiei de Dezvoltare Intercomunitară Deșeuri în județul Bistrița Năsăud, asociație înfiinţată în scopul reglementării organizării, exploatării, monitorizării și gestionării în comun a serviciului de colectare, transport, tratare și depozitare a deșeurilor.

În prezent, zona de blocurilor de locuințe din municipiul Bistrița este deservită de platforme amenajate pentru colectarea selectivă a deșeurilor pe 4 fracții și anume: deșeu menajer, deșeu de hârtie-carton, deșeu de plastic-metal și deșeu de sticlă. Cu toate acestea, dotările actuale nu asigură colectarea selectivă corespunzătoare pe tipurile de fracții de deșeu, nu este posibilă aplicarea principiul ”Plătește pentru cât arunci” și nu se poate monitoriza modul de colectare și cantitatea de deșeuri, motiv pentru care nu se ating țintele anuale pentru colectarea selectivă a deșeurilor și în concluzie, nu sunt asigurate exigențele actuale în ceea ce privește managementul integrat al deșeurilor municipale.

În municipiul Bistrița se constată interesul scăzut al populației față de colectare selectivă și de utilizare corespunzătoare a dotărilor pentru fiecare fracție de deșeu care se poate colecta selectiv. Acest fenomen poate să aibă drept cauză starea precară de curățenie a platformelor de colectare și a containerelor, lipsa de monitorizare a colectării, imposibilitatea aplicării principiului ”Plătește pentru cât arunci” și imposibilitatea de a restricționa accesul pentru depozitarea deșeurilor doar la persoanele arondate, dar și educația cetățeanului și ineficiența campaniilor de informare a bistrițenilor cu privire la necesitate colectării selective și nu în ultimul rănd modul defectuos de exploatare a utilităților de către operatorul de salubritate.

Pornind de la această realitate, implementarea unor proiecte care asigură colectarea separată a deșeurilor municipale pe 5 fractii, monitorizarea accesului utilizatorilor la punctul de colectare la care au fost arondați și aplicarea principiului ”Plăteșțe pentru cât arunci” devine o necesitate.

Pentru eficientizarea sistemului de mamagement al deșeurilor, Municipiul Bistrița dorește să modernizeze 100 de platforme de colectare a deșeurilor, prin schimbarea sistemului de colectare și folosirea de noi tehnologii.

Noua tehnologie de colectare selectivă – insulă ecologică digitalizată - reprezintă o soluţie tehnică ce respectă toate obligaţiile legale impuse prin lege şi ajută la îmbunătăţirea condiţiilor de viaţă ale populaţiei, fiind urmărite următoarele obiective:

- Monitorizarea modului de colectare separată si aplicarea principiului ”Platește pentru cât arunci”,

- Eficientizarea spaţiilor de amenajare pentru colectarea deşeurilor,

- Organizare superioară a serviciului de salubrizare, compatibilă cu necesităţile actuale,

- Limitarea totală a accesului uman şi a animalelor, rozătoarelor, insectelor la deşeuri,

- Reducerea mirosurilor neplăcute, a vandalizarii şi a accesului uman sau animal a deşeurile colectate,

- Reducerea impactului asupra sănătăţii publice,

- Încadrarea în orice peisaj urban şi arhitectural.

Investitia are scopul de a rezolva problemelor de mediu operaționale asociate generării și gestionării deșeurilor, precum și de a dezvolta un sistem integrat de gestiune a deșeurilor la nivelul municipiului, care să îmbunătățească standardul de viață al cetățenilor și să atingă țintele de colectare și reciclare a deseurilor.

Aceste ținte sunt formulate în art. 17 din legea 211 / 2011 ( articol amendat in 2014), referitor la regimul deșeurilor, care sunt obligatii ale autoritatilor locale si ale producatorilor de deseuri și urmăresc:

* prevenirea generarii deseurilor printr-o mai buna informare a populatiei;
* cresterea reciclarii, recuperarii si promovarea compostarii individuale sau la platforma de compostare;
* cresterea ratei de colectare ( contracte) la serviciile de salubritate pentru a se ajunge la 100%;
* reducerea substantiala a deseurilor care trebuie transportate si eliminate la depozitul ecologic;
* protectia mediului inconjurator si a sanatatii publice prin colectarea tuturor deseurilor de la populatie, inclusiv al depozitelor clandestine de pe teritoriul municipiului Bistrita;
* stabilirea unui tarif care sa respecte profilul “poluatorul plateste”;
* o mai buna informare a cetatenilor in ceea ce priveste beneficiile care rezulta din implementarea proiectului, precum si nevoia de schimbare a obiceiurilor acestora in materie de colectare si gestionare a deseurilor;
* finantarea de la bugetul local a investitiilor in infrastructura de salubrizare (autogunoiere, pubele, containere, platforme subterane, depozit de compostare).

Va trebui tinut cont si de disponibilitatea dotarilor si a masinilor necesare: tot mai des se observa ca operatiunile de baza, cum ar fi transportul deseurilor, se vor incredinta unor terti, dar acestia nu au intotdeauna dotarile necesare (camioane cu incarcare posterioara, laterala, cu macara, cu lift) si deci trebuie sustinute cu investitii care se vor traduce prin costuri mai mari ale serviciilor.

**c.** pentru cetateni, vor fi importante aspecte precum decorul urban, curatenia, disponibilitatea dotarilor, valoarea lor ambientala, posibilitatea de a realiza colectarea diferentiata fara impedimente sau bariere.

Tot mai des locuitorii au nevoie de un stimulent concret pentru implicarea lor in realizarea unei colectari selective de calitate, prin urmare dotarile trebuie să fie orientate spre tehnologie, spre recunoașterea lor ca și utilizatori - utilizand coduri, înregistrând acțiunile lor și aplicând politicile de stimulare sau de penalizare în funcție de comportament (bonusuri pentru colectare diferențiată și descurajarea colectării amestecate), de aceea este de preferat ca dotările să aibă componente electronice cu alimentare electrică pentru a nu se înregistra perturbaâii datorită limitărilor în ceea ce priveste diferite surse de energie.

Acțiunile și investițiile pe care Municipiul Bistrița le promoveze în perioada următoare urmăresc îmbunătățirea implementării colectării separate a deșeurilor, controlul și monitorizarea parametrilor de calitate a mediului, fapt pentru care s-a demarat realizarea studiului de fezabilitate „Dezvoltare, modernizare si completare a sistemului de management integrat al deșeurilor municipale la nivelul municipiului Bistrița”.

Proiectul propus „Dezvoltare, modernizare si completare a sistemului de management integrat al deșeurilor municipale la nivelul municipiului Bistrița” vizează construirea/modernizarea a unui număr de 100 insule ecologice digitalizate. Fiecare insulă va deservi locuitorii de la blocurile de locuințe arondate și va fi compusă dintr-un amsamblu de containere supra și subterane pentru colectarea deșeurilor pe 5 fracții, protejate anti-vandalism și împotriva accesului neautorizat, dotate cu acces digitalizat pentru persoanele fizice arondate, model GSM pentru transmisie date, baza de date privind beneficiarii serviciului și interfața de facturare. Datele colectate reprezintă informații privind volumul și tipul de deșeu colectat, precum și persoanele care introduc deșeurile în containere. Pentru realizarea acestei investiții, fondurile europene devin o oportunitate pentru că sprijină activități/acțiuni specifice pentru înființarea și dotarea de insule ecologice digitalizate (ansamblu de containere), pentru următoarele fluxuri de deșeuri colectate separat: deșeuri de hârtie și carton, deșeuri de plastic și metal, deșeuri de sticlă, deșeuri biodegradabile, deșeuri reziduale.

Astfel, având în vedere faptul că în municipiul Bistrița se dorește implementarea unui sistem performant pentru colectarea selectivă a deșeurilor, dorim să înființăm încă 10 insule tip 3 și 25 insule tip 2, astfel ca în final să realizăm colectarea selectivă a deșeurilor prin înfiintarea a 20 insule ecologice digitalizate tip 3 și 80 insule ecologice digitalizate tip 2.

Valoarea maximă eligibilă a proiectului din etapa 2, pentru tipul 3 de insulă, corespunde unui cost unitar de cel mult 50 000 euro /eco-insulă, fără TVA, echivalent a 245.975 lei, fără TVA și tipul 2 de insulă cu un cost unitar de 19.000 euro/ insulă, fără TVA, echivalent a 93.471 lei, fără TVA. Ca urmare, pentru amenajarea a 10 de insule ecologice digitalizate tip 3 și a 25 insule tip 2, valoarea eligibilă a proiectului este în cuantum de 4.796.525 lei fără TVA.

Atât în prima rundă cât și în runda a doua a apelurilor de proiecte, solicitantul poate să aleagă doar dintre următoarele tipuri de insule ecologice digitalizate:

Insula Tip 1. Insulă supraterană încasetată cu 5 containere de câte 1.1 metri cubi (mc) pentru toate cele 5 fracții: biodegradabil, rezidual, sticlă, plastic și metal, hârtie și carton.

Insula Tip 2. Insulă supraterană compusa din 5 containere individuale cu golire în partea inferioară, cu următoarele capacități pentru cele 5 fracții:

* + Biodegradabil : între 2 mc și 3 mc;
  + Rezidual : între 2 mc și 3 mc;
  + Sticlă : între 2 mc și 3 mc
  + Plastic și metal: între 3 mc și 5 mc
  + Hârtie și carton: între 3 mc și 5 mc

Insula Tip 3. Insulă subterană cu containere individuale, compusă din 5 containeri cu următoarele capacități pentru cele 5 fracții:

* + Biodegradabil : între 2 mc și 3 mc;
  + Rezidual : între 2 mc și 3 mc;
  + Sticlă : între 2 mc și 3 mc
  + Plastic și metal: între 4 mc și 5 mc
  + Hârtie și carton: între 4 mc și 5 mc

Structurile tipurilor de insule prezentate mai sus nu pot fi modificate.

Pentru fiecare insulă ecologică digitalizată va fi asigurat un număr de 200 de cartele de acces. Achiziționarea de cartele suplimentare cade în sarcina beneficiarului.

Pentru municipiul Bistrița s-a optat în prima rundă, pentru toate cele 3 tipuri de insule ecologice digitalizate, conform specificațiilor prevăzute în Ghidului specific privind regulile și condițiile aplicabile finanțării din fondurile europene aferente Planului național de redresare și reziliență în cadrul apelului de proiecte PNRR/2022/C3/S/I.1.B, pentru subinvestiția I1.B. „Construirea de insule ecologice digitalizate”, investiția I1. „Dezvoltarea, modernizarea și completarea sistemelor de management integrat al deșeurilor municipale la nivel de județ sau la nivel de orașe/comune”, componenta 3. Managementul deșeurilor, și anume: 10 insule tip 3, 55 insule tip 2 și 35 insule tip 1. Cererea a fost evaluată și ne aflăm la momentrul semnării contractului de finanțare.

Având în vedere faptul că în municipiul Bistrița se dorește implementarea unui sistem uniform pentru colectarea selectivă a deșeurilor și sunt agreate tipul 3 respectiv tipul 2 de insule ecologice digitalizate, în runda a doua a apelului de proiecte dorim să depunem cerere de finantare prin care să solicităm încă 10 insule tip 3 și 25 insule tip 2, astfel ca in final să realizăm colectarea selectivă a deșeurilor prin înființarea a 20 insule ecologice digitalizate tip 3 și 80 insule ecologice digitalizate tip 2.

În cazul insulelor ecologice subterane, pentru desfășurarea lucrărilor de construcții-montaj, solicitantul demonstrează drepturile asupra imobilului, obiect al proiectului, respectiv dreptul de proprietate publică sau dreptul de administrare a imobilului aflat în proprietate publică, conform legislației în vigoare, după caz, pe o perioadă de cinci ani de la data previzionată pentru efectuarea plății finale în cadrul proiectului.

Terenul necesar realizării investiției corespunde actualelor amplasamente ale celor 35 platforme de colectare care sunt propuse pentru modernizare în etapa a doua, din totalul existent, aparține domeniului public al municipiului Bistrița, situat în intravilan. Sunt zone adiacente căilor de comunicații și puncte de colectare a deșeurilor, existente în anexa HGR nr. 527/2010, cap. 2, sectiunea I, pct.1-131/1.5.9, căi de comunicații cu codul de clasificare1.3.7.2-1.3.7.4. Pentru locația celor 10 insule subterane tip 3 s-a solicitat Direcției Servicii Publice, propuneri de amplasamente pentru care există extras de carte funciară și Certificat de Urbanism.

Punerea in funcțiune a insulelor ecologice este foarte importantă pentru succesul proiectului și se va realizează prin servicii pregătitoare:

* Punerea in funcțiune a sistemelor hardware montate pe containere livrate;
* Realizarea testelor specifice de funcționare;
* Operaționalizarea Interfeței software pentru înrolarea utilizatorilor (carduri, telefoane) de la scările din blocurile arondate;
* Instruirea personalului Autorității contractante cu privire la funcționarea insulelor si a soft-ului;
* Managementul tranziției de la vechea platformă la noua insulă ecologică: comunicarea cu cetățenii în vederea utilizării corecte a sistemelor, distribuire carduri acces utilizatori, înregistrarea telefoanelor;
* Instruire și suport pentru reprezentanții Asociațiilor de Proprietari;
* Asigurarea recepției finale a insulelor ecologice de către Autorități.

Indicatorii proiectului fac referire la:

1. Numărul insulelor ecologice digitalizate operaționale din cele 35 insule înființate în etapa 2;

2. Cantitatea de deșeuri reciclabile colectate separat și reciclate;

3. Cantitatea de deșeuri biodegradabile colectate separat și reciclate;

|  |  |  |  |
| --- | --- | --- | --- |
| **Rezultate** | **Număr la începutul implementării proiectului** | **Număr la finalul implementării proiectului** | **Țintă** |
| Insule ecologice digitalizate înființate și operaționale | 0 | 35 insule | **35 insule** |
| Cantitatea de deșeuri reciclabile colectate separat și reciclate | 677.299 Kg  reciclabil colectat/ 71.897 Kg deșeuri reciclate | 1.050.000 Kg reciclabil colectat/ 192.500 Kg reciclate | 4.375.000 Kg reciclabil colectat/ 1.050.000 Kg  reciclate |
| Cantitatea de deșeuri biodegradabile colectate separat și reciclate | 0 | 1.225.000 Kg colectat separat / 700.000 Kg reciclat | 2.800.000 Kg colectat separat / 1.750.000 Kg reciclat |

Ca urmare a aspectelor prezentate, considerăm că **dezvoltarea, modernizarea si completarea sistemului de management integrat al deșeurilor municipale la nivelul municipiului Bistrița** **– etapa 2** este oportună și necesară, potentialul economic al investitiei fiind evident, insulele ecologice digitalizate fiind soluția locală de trecere la economia circulară pentru comunitate și un exemplu de bune practici la nivelul județului Bistrița-Năsăud.